Aloma
1 Chikalatachi chikutyochela kwa une Paulo, kapolo jwa Klistu Yesu. Une ŵambilasile kuti mbe jwandumetume soni ŵasagwile kuti lalichile ngani syambone syakutyochela kwa Mlungu. 2 Kupitila mwa ŵakulochesya ŵakwe, Mlungu ŵasasile kala m’Malemba geswela pakwamba ya ngani syambonesi. 3 Ngani syakwe sili syakwamba Mwanache jwa Mlungujo jwele juŵapali kutyochela mwa yisukulu ya Daudi. 4 Nambo kupitila mwa machili ga msimu weswela, Mlungu ŵamjimwisye ku chiwa, soni yeleyi yalosisye kuti ali Mwanache jwakwe. Mwanache jweleju ali Yesu Klistu Ambuje ŵetu. 5 Kupitila mwa Yesu, Mlungu ŵatulosisye m’weji umbone mtima wekulungwa, soni Yesujo ŵasagwile une kuŵa ndumetume ni chakulinga chakuti nakamuchisye ŵandu ŵamitundu josope kola chikulupi soni kuŵa ŵakupikanila ni kuchimbichisya lina lyakwe. 6 Jemanja mli ŵakutyochelasoni pasikati pa mitundu josopejo soni Mlungu ŵamŵilasile kuti mkuyeje Yesu Klistu. 7 Chikalatachi chikwawula kwa jemanja wosope ŵamkutama ku Loma ŵele Mlungu akumnonyela soni ŵamŵilasile kuti mŵe ŵaswela.*
Umbone mtima wekulungwa soni mtendele wakutyochela kwa Mlungu Atati ŵetu soni Ambuje Yesu Klistu uŵe ni jemanja.
8 Chandanda, une ngumyamichila Mlungu jwangu kupitila mwa Yesu Klistu ligongo lya jemanja, pakuŵa ŵandu pachilambo chosope akuŵecheta ya chikulupi cha jemanja. 9 Unetu ngusinamkolanga jemanja ndaŵi syosope m’mapopelo gangu, soni mboni jangu pa yeleyi ali Mlungu jwangusamtumichila ni mtima wangu wosope pakulalichila ngani syambone syakwamba Mwanache jwakwe. 10 Ngusinamŵenda Mlungu kuti naga yili yakomboleka, ngole upile wakwika kwa jemanja soni naga yeleyi yili yakamulana ni yakusaka yakwe. 11 Pakuŵa ngusachilila kuti namlole jemanja ni chakulinga chakuti namkamuchisye mwausimu kuti mkole chikulupi chakulimba, 12 kapenasoni, kuti wosope tulimbikasyane pa chikulupi.
13 Achalongo achimjangu, ngusaka mmanyilile kuti ndaŵi syejinji mbele ndili mkuganichisya yakuti mbiche kweleko, nambo yapali yakundepelekasya. Chakulinga changu chaliji chakuti lalichile kweleko ngani syambone ni kulola yakuyichisya yambone, mpela mwayiŵelele ku mitundu jine josope. 14 Une ngwete ngongole kwa ŵandu wosope, kwa Agiliki ni kwa ŵandu ŵanganaŵa Agiliki, nambosoni kwa ŵandu ŵalunda ni kwa ŵandu ŵakuloŵela. 15 Myoyo ngusachilila kuti lalichile ngani syambone kwa jemanjasoni ŵakutama ku Loma. 16 Pakuŵa une jwangatenda sooni ni ngani syambone. Kusala yisyene, ngani syambonesi sili litala lyamachili lyele Mlungu akulikamulichisya masengo pakwakulupusya ŵandu ŵakwete chikulupi, chandanda Ayuda kaneko Agiliki. 17 Kupitila mu ngani syambonesi, Mlungu akulosya chilungamo chakwe kwa ŵandu ŵakwete chikulupi soni yeleyi yikusalimbisya chikulupi chawocho, mwakamulana ni yagakusaŵecheta Malemba kuti, “Jwakulungama chachitama ni umi ligongo lya chikulupi chakwe.”
18 Mlungu akulosya kutumbila kwakwe kutyochela kwinani pa ŵandu ŵangakumpikanila jwalakwe soni pa ŵandu ŵangalungama. Ŵandu ŵeleŵa akusatenda yindu m’litala lyakuti ŵane akamanyilila yisyesyene. 19 Jemanjajo akusamanyilila chenene yakwamba Mlungu ligongo Mlungujo ŵamanyisye yeleyi. 20 Pakuŵa ndamo sya Mlungu syangawoneka ni meso sikusawonechela chenene kutyochela pa yindu yaŵapanganyisye, soni m’weji mpaka tumanyilile mwaŵelele jwalakwejo patukulola yindu yaŵapanganyisyeyo. Yindu yeleyi yikusalosya machili gakwe gangamala soni yikusasimichisya kuti jwalakwejo ali Mlungu mwamti ŵanduwo ŵangalisoni ligongo lyakukanila. 21 Atamose kuti jemanjajo ŵammanyilile Mlungu, nambo nganamchimbichisya jwalakwejo mpela Mlungu jwawo soni nganamyamichila. Mmalomwakwe, jemanjajo ŵatandite kuganisya yindu yangali mate soni mtima wawo wachabe watesile chipi. 22 Atamose jemanjajo ŵaŵechetaga kuti ali ŵalunda, nambo ŵaliji ŵakuloŵela. 23 Mmalo mwakumchimbichisya Mlungu jwele nganaŵa awile, jemanjajo akusachimbichisya chiwanichisyo* cha mundu jwele akusawaga. Akusachimbichisyasoni chiwanichisyo cha yijuni, cha yinyama yangongolo mcheche nambosoni cha yinyama yakwaŵa.
24 Myoyo Mlungu ŵalesile jemanjajo kuti atende yakumbila yakusakala ya mitima jawo, ni chakulinga chakuti yilu yawo yitende yindu yakutesya sooni. 25 Jemanjajo ŵalesile kukulupilila yisyesyene yakwamba Mlungu ni kutanda kukulupilila yaunami. Nambosoni ŵayitindiŵalilaga ni kuyitumichilaga yindu yiŵapanganyisye Mlungu mmalo mwa Mlungu juŵayipanganyisyejo, jwele akusosekwa kumchimbichisya mpaka kalakala. Ame. 26 Ni ligongo lyakwe Mlungu ŵalesile jemanjajo kuti atende yindu mwakamulana ni chilakolako chawo chakunyalaya chakutenda yachikululu. Pakuŵa achakongwe ŵalesile litala lyachipago lyakwasaka achalume, mmalomwakwe ŵatandite kutenda yakulekangana ni mwayikwenela kuŵela. 27 Nombenawo achalume ŵalesile litala lyachipago lyakwasaka achakongwe, mmalomwakwe ŵatandite kukumbilana mnope achalumepe, ni kutendaga yindu yakunyalaya. Nambo jemanjajo chachisimana ni yakogoya yakamulana ni yitendo yawo yakunyalayayo.
28 Pakuŵa jemanjajo nganayiwona kuŵa yakusosekwa kuti ammanyilile chenene Mlungu, jwalakwe ŵalesile kuti apitilisye kuganisya yakusakalayo, ni chakulinga chakuti atendeje yindu yangakusosekwa kutenda. 29 Jemanjaji munganisyo mwawo mwagumbele ni yosope yangali chilungamo, yakusakala, kumbila kwakulemwecheka soni yaulemwa. Mwagumbelesoni yajelasi,* yakuwulaga ŵandu, yandewu, yachinyengo soni yakwawulasya ŵane. Jemanjaji alisoni ŵamiseche, 30 ŵakusakasya mbili ja ŵane, ŵakuŵengana ni Mlungu, ŵakwanyosya ŵane, ŵakulikwesya, ŵakulipikana, ŵakusosasosa matala gakwatendela ŵane yakusakala, ŵangapikanila achinangolo, 31 ŵangapikanichisya yindu, ŵangasaka kwanilisya maloŵe gawo, ŵangali chinonyelo chisyesyene, soni ŵangali chanasa. 32 Jemanjaji akusamanyilila chenene lilamusi lyeswela lya Mlungu lyakuti ŵandu ŵakutenda yeleyi akusosekwa kuwa, nambo akusapitilisyape kutenda yeleyo soni akusasangalala ni ŵandu ŵakusatenda yeleyo.
kbp_Latn tum_Latn tum_Latn tum_Latn tum_Latn tum_Latn tum_Latn tum_Latn